Op alle paaie in die distrik word motoriste gemaan om versigtig te bestuur en op die uitkyk te wees vir koedoes.
Merweville is geleë in die Koup. Die naam is gegee deur die eerste bewoners van die gebied. Hulle het gemeen die goue gras met die donker grond tussenin lyk vir hulle soos die vet om die lewer van ‘n skaap. Die dorp se bedrywighede gaan hand aan hand met dié van sy boerderygemeenskap. In die distrik met sy uitgestrekte plase word met olywe, uiesaad, vrugtebome en volstruise geboer, maar dit is veral vir sy skaapboerdery wat die Koup bekend is. Water in die karoo is skaars en die rivier loop selde, so selde dat wanneer dit gebeur kom alles tot stilstand, tot die skole se leerders kom kyk na die lopende water. Te danke aan ‘n sterk boorgat kan die munisipaliteit water aan die dorpenaars voorsien. Talle dorpserwe het ‘n eie windpomp, wat toesien dat die vrugteboorde en groentetuine water kry.
Merweville is een van die enkele ongerepte “outydse” dorpies in Suid-Afrika. Daar is in die hoofstraat geen straatligte nie, die plaaslike owerheid het beplan om groot spreiligte bo-op hoë pale op te rig maar die Merweville Landbouvereniging het daarteen beswaar aangeteken en die plan is laat vaar. Merweville is ‘n klein dorpie met ‘n groot hart. Stap na donker in die straatliglose hoofstraat af, heelwaarskynlik sonder dat jy ‘n ander mens of motor sal sien, en verkyk jou aan die naghemel. Karoodorpies soos Merweville kry deesdae 'n nuwe asem soos wat al hoe meer stedelinge 'n huis hier koop om naweke te kom ontspan. Talle sogenaamde “inkommers” het al hier 'n plekkie aangeskaf, om so nou en dan bietjie rustighed en vrede te kom geniet. Nie almal verstaan, of begryp hoe om die klipkoppies en rustigheid van die Karoo te waardeer nie, maar diegene wat dit ken, sê dat daar niks beter is nie en as dit eers aan jou gevat het los dit nie maklik nie. Vir diegene wat wonder oor die hoofstraat sonder straatligte, die muisipaliteit wou straatligte laat opsit maar die inwonders het daarteen geskop en die plan is laat vaar.
Hier in die dorp is dit ook glad nie ongewoon om skape en bokke in erwe te sien nie, en aanplanting van gorntetuine en vrugte bome word nog baie gedoen. Op Merweville is nie 'n groot stads tipe supermark nie. Voorraand word van ver af ingebring so om jou eie vars produkte te kweek is 'n alternatiewe oplossing.
Die eerste veeboere het tussen 1750 en 1760 in die distrik weidinglisensies bekom en 'n ene Mnr Kruger was een van die eerstes wat in 1755 vir Houtenbeck 'n weidinglisensie bekom het. Die eerste permanente boere het hulle vanaf 1838 hier in die distrik kom vestig en tot vandag toe boer van hulle nasate in die distrik.